ΠΕΡΙΦΕΡΕΙΑ ΚΡΗΤΗΣ

ΓΡΑΦΕΙΟ ΤΥΠΟΥ

Δελτίο Τύπου

27-3-2025

**Διήμερο Forum Περιφέρειας Κρήτης, Αυτοτελούς Γραφείου Ισότητας για την προώθηση της ισότητας, της συμπερίληψης και της ενδυνάμωσης γυναικών και κοριτσιών, 2 και 3 Απριλίου 2025**

Η Περιφέρεια Κρήτης, Αυτοτελές Γραφείο Ισότητας, διοργανώνουν, με την υποστήριξη της Επιτροπής Ισότητας και του Τμήματος Κοινωνικής Εργασίας του Ελληνικού Μεσογειακού Πανεπιστημίου (ΕΛΜΕΠΑ), διήμερο forum για την προώθηση της έμφυλης ισότητας, της συμπερίληψης και της ενδυνάμωσης των γυναικών και των κοριτσιών και την πρόληψη της βίας, την Τετάρτη και την Πέμπτη 2 και 3 Απριλίου 2025, στο Ξύλινο Αμφιθέατρο της Σχολής Επιστημών Υγείας του ΕΛΜΕΠΑ.

Στο διήμερο forum συμμετέχουν καθηγήτριες του Πανεπιστημίου Κρήτης, του ΕΛΜΕΠΑ, στελέχη του Ιδρύματος Τεχνολογίας και Έρευνας, του Υπουργείου Δικαιοσύνης, της Ελληνικής Αστυνομίας, του Ευρωπαϊκού Δικτύου κατά της Βίας, της ΧΕΝ Ελλάδος, της Α.Ξ.Ε.Π.Τ. (Ασφαλή Ξέγνοιαστα Παιδιά Τώρα), του Χαμόγελου του Παιδιού, της Διεύθυνσης Δευτεροβάθμιας Εκπαίδευσης Χανίων, του Πολύχρωμου Σχολείου, καθώς και εκπαιδευτικοί, δικηγόροι, δημοσιογράφοι, καλλιτέχνες και καλλιτέχνιδες, εικαστικοί και εκπρόσωποι της Κοινωνίας των Πολιτών.

**Όπως δήλωσε η Αντιπεριφερειάρχης Πολιτισμού και Ισότητας, Γωγώ Μηλάκη:** «Το «Equality4Crete-Forum 2025» εντάσσεται στην εκστρατεία της Περιφέρειας Κρήτης «Equality4Crete-Do the Right Thing» που ξεκίνησε την προηγούμενη χρονιά και έχει σκοπό να συνενώσει όλους τους φορείς σε τοπικό, περιφερειακό και εθνικό επίπεδο για την ανταλλαγή καλών πρακτικών, γνώσεων και εμπειριών και την καλλιέργεια μιας κουλτούρας έμφυλης ισότητας, δημοκρατίας, συμπερίληψης και δικαιοσύνης».

Στο forum θα παρουσιάσουν, επίσης, τις δράσεις τους, το 12ο Γυμνάσιο Ηρακλείου, το 7ο Γυμνάσιο Ηρακλείου, το 3ο ΕΠΑΛ Ηρακλείου και το Σταυράκειο Γενικό Λύκειο Ανωγείων.

Στο πλαίσιο του forum θα πραγματοποιηθεί προβολή του πολυβραβευμένου ντοκιμαντέρ της Βάνια Τέρνερ «TACK», παραγωγή του Onassis Culture, που καταγράφει τη ζωή και τον αγώνα δύο γυναικών θυμάτων έμφυλης βίας για δικαίωση, την Τετάρτη, 2 Απριλίου, στις 1:30μ.μ. Θα ακολουθήσει συζήτηση: «Σπάζοντας τον κύκλο της έμφυλης βίας και της σιωπής».

Επίσης, θα γίνει η παρουσίαση του πρωτότυπου θεατρικού έργου ΟΜΕΡΤΑ, στο αμφιθέατρο «Μάρκος Καραναστάσης», στην Πανεπιστημιούπολη του ΕΛΜΕΠΑ, από τον χώρο πολιτισμού «Σημείο», αφιερωμένη στο Βαγγέλη Γιακουμάκη, με αφορμή τη θλιβερή επέτειο συμπλήρωσης των δέκα χρόνων από τον θάνατό του, την Πέμπτη, 3 Απριλίου, στις 6:00μ.μ. Θα ακολουθήσει συζήτηση: «Τοξική αρρενωπότητα, πατριαρχία και βία μεταξύ ανηλίκων: Υπάρχει άλλος δρόμος;».

Τέλος, το συγκρότημα Loopia θα παρουσιάσει το τραγούδι “It stops with me” για την έμφυλη βία, παραγωγή της Περιφέρειας Κρήτης, στο πλαίσιο των «16ήμερων δράσεων για την πρόληψη και την καταπολέμηση της βίας κατά των γυναικών και των κοριτσιών 2024-2025».

Επισυνάπτεται το αναλυτικό πρόγραμμα του διήμερου forum.